section_heading: Kratak sadržaj
paragraph_text: "Vođa" je priča o stanovnicima nepoznatog grada u nedefiniranom vremenu koji su, mučeni glađu i siromaštvom, zbog suša i drugih vremenskih nepogoda koje su im uništile usjeve ostavljajući za sobom samo golu, neplodnu vrlet, primorani napustiti svoje kuće i potražiti neko plodnije zemljište i bolji život. Skupivši se na gradskom zboru izabrali su vođu, nepoznatog sredovječnog muškarca koji im se učinio iznimno mudrim jer je šutio što su oni protumačili kao znak da puno razmišlja. Vjerovali su da je putnik kojeg su bili spremni slušati i vjerno slijediti. Najvjerniji, koji su hodali uz rame samom vođi, na putu, su otklanjali sve prepreke na koje bi naišli unatoč ukazivanju djece na postojanje lakših, zaobilaznih puteva. Putem se broj ljudi, koji nikada nije jasno definiran osim okvirnom brojkom od 200 obitelji, smanjivao sve dok na kraju nisu ostala samo trojica najvjernijih sljedbenika koji su izgubili nadu i vjeru u vođu. U dramatičnom raspletu se saznaje kako je vođa slijep. Pripovijetka završava prvim slikovitim opisom jeseni i očajnim usklikom "Ne znamo!", preživjelih putnika.